
OBČINA IZOLA – COMUNE DI ISOLA 

Članom občinskega sveta 

ZADEVA : 
 Dopolnitev veljavnega načrta razvojnih programov za leto 2008
Spoštovani,

v letu 2008 so v poslovnem prostoru, v objektu na naslovu Verdijeva ulica 10, potekala obnovitvena dela, ki so bila v  proračunu za leto 2008 predvidena kot tekoča vzdrževalna dela. 
Med potekom samih gradbenih del se je pokazalo, da so le-ta obsežnejša kot je bilo planirano (izkazalo se je, da je zaradi grozeče podtalne vode potreben večji poseg in sanacija temeljev). Po svojem obsegu ta dela spadajo v investicijsko vzdrževalna dela, katera morajo biti prikazana v veljavnem načrtu razvojnih programov Občine Izola. 
Vrednost izvedenih del na navedenem objektu znaša 52.894 EUR.
Sredstva, ki so namenjena investicijskem vzdrževanju poslovnih prostorov se načrtujejo v okviru finančnega načrta Urada za okolje in prostor, na proračunski postavki 4205 – Investicijsko vzdrževanje in obnove poslovnih prostorov, konto 4205 – Investicijsko vzdrževanje in obnove in načrtu razvojnih programov, po posameznih projektih. Glede na to, da investicija ni bila predvidena, se manjkajoča sredstva prerazporedijo iz konta 4208 – Študije o izvedljivosti projektov, projektna dokumentacija, nadzor in investicijski inženiring, v višini 22.894 EUR, v okviru iste proračunske postavke ter iz proračunske postavke 4207 – investicijsko vzdrževanje in novogradnje stanovanj in konta 4205 - Investicijsko vzdrževanje in obnove, v višini 30.000 EUR. Prerazporeditve so možne zaradi realizacije, ki je nižja od načrtovane, še posebej pri investicijskem vzdrževanju stanovanj, kjer so bile predvidene obnove stanovanj na Smrekarjevi ulici št. 51 v višini 24.000,00 € ter na Smrekarjevi ulici št. 52 v višini 6.000,00 €, ki v letošnjem letu ne bodo izvedene.
V skladu z navedenim predlagam, da se v načrt razvojnih programov Občine Izola vključi nov projekt z nazivom »Verdijeva ulica 10«, z vrednostjo 52.894 EUR za leto 2008. Pri tem se v istem letu zniža vrednost projektov: OB040-07-0092 Smrekarjeva 51 za 24.000 EUR, OB040-07-0093 Smrekarjeva 52 za 6.000 EUR ter OB040-08-0006 Investicijsko vzdrževanje poslovnih prostorov za 22.894 EUR.
Poleg navedene investicije, je z vidika načrta razvojnih programov potrebno opredeliti tudi investicijo v poslovni prostor v objektu na Veluščkovi ulici 2. Zaradi demografskega prirasta prebivalstva oziroma povečanega števila rojstev v zadnjih letih, povečanega povpraševanja staršev za storitve javnih vrtcev in drugih razlogov, je bilo za vpis v letu 2008/2009, v vrtcu Mavrica nujno potrebno zagotoviti dodatno igralnico ter na ta način omogočiti staršem sprejem letos vpisanih otrok v vrtec, z mesecem septembrom 2008. Zaradi navedenih razlogov smo Društvo invalidov Izola, ki je imelo svoje prostore v objektu vrtca Mavrica, preselili v poslovni prostor na Veluščkovi ulici št. 2, v Izoli. Zaradi posebnih potreb Društva invalidov Izola, je bilo potrebno omenjeni poslovni prostor ustrezno preurediti. Vrednost investicije je v tem primeru znašala 27.976,15 EUR.
Sredstva, ki so namenjena širitvi kapacitet vrtcev se načrtujejo na proračunski postavki 5306 – Investicijski transferi v vrtce in v načrtu razvojnih programov, v Programu investicijskega vzdrževanja in opremljanja vrtcev, pod šifro OB040-07-0018. V opisanem primeru pa je dejanska rešitev problematike zahtevala investicijo na področju poslovnih prostorov.
Zaradi pravilnega izkazovanja ter večje transparentnosti predlagam, da se v načrt razvojnih programov doda nov projekt z nazivom »Veluščkova ulica 2«. Vrednost projekta se za leto 2008 določi v višini 27.976,15 EUR, za isti znesek pa se zniža vrednost programa OB040-07-0018 Program investicijskega vzdrževanja in opremljanja vrtcev.
V skladu z zgoraj navedenim, predlagam članom Občinskega sveta, da sprejmejo predlagani sklep.

Občinski svet 



Na podlagi 29. člena Zakona o lokalni samoupravi (Ur. list RS, št. 94/2007 – uradno prečiščeno besedilo) ter 30. člena Statuta Občine Izola (Ur. objave, št. 15/1999, 8/2000 in 8/2005), je Občinski svet Občine Izola na svoji 2. izredni seji dne 20. 11. 2008 sprejel naslednji

S K L E P

1.

Veljavni načrt razvojnih programov za leto 2008 se dopolni tako, da se vanj vključi projekt obnove poslovnega prostora v stavbi na naslovu Verdijeva ulica št. 10, Izola, v vrednosti 52.894 EUR in projekt obnove poslovnega prostora v stavbi na naslovu Veluščkova št. 2, Izola v vrednosti 27.976,15 EUR.
2.

Sredstva za obnovo poslovnega prostora na naslovu Verdijeva ulica št. 10, Izola, se zagotovi z znižanjem vrednosti projektov OB040-07-0092 Smrekarjeva 51 za 24.000 EUR, OB040-07-0093 Smrekarjeva 52 za 6.000 EUR ter OB040-08-0006 Investicijsko vzdrževanje poslovnih prostorov za 22.894 EUR. 
3.

Sredstva za obnovo poslovnega prostora na naslovu Veluščkova ulica št. 2, Izola, se zagotovi z znižanjem vrednosti programa OB040-07-0018 Program investicijskega vzdrževanja in opremljanja vrtcev.
4.

Ta sklep začne veljati takoj.

